Metodu ġdid ta' vvalutar tad-distorsjonijiet tas-suq, f'pajjiżi terzi biex jiġi żgurat l-kummerċ ġust fl-importazzjonijiet fl-UE. Il-Kummissjoni Ewropea llum ippreżentat proposta għal metodu ġdid għall-kalkolu tad-dumping fuq l-importazzjonijiet minn pajjiżi fejn hemm distorsjonijiet sinifikanti fis-suq, jew fejn l-Istat għandu influwenza mifruxa fuq l-ekonomija. L-għan huwa li jiġi żgurat li l-Ewropa jkollha strumenti għad-difiża tal-kummerċ li jkunu kapaċi jiffaċċjaw realtajiet ta' bħalissa — b'mod partikolari l-kapaċitajiet żejda — fl-ambjent kummerċjali internazzjonali, filwaqt li jiġu rispettati bi sħiħ l-obbligi internazzjonali fil-qafas legali tal-Organizzazzjoni Dinjija tal-Kummerċ (World Trade Organisation - WTO). Il-proposta, li tindroduċi bidliet fil-leġiżlazzjoni tal-UE dwar l-antidumping u l-antisussidju, issegwi konsultazzjoni pubblika wiesgħa u hija akkumpanjata minn valutazzjoni tal-impatt. L-UE teħtieġ li tiżgura li l-Istrumenti għad-Difiża tal-Kummerċ (IDK) tagħha jibqgħu effiċċjenti fl-ittrattar ma' distorsjonijiet sinifikanti tas-suq f'ċerti pajjiżi li jistgħu jwasslu għal kapaċità żejda industrijali, u li jħeġġu lill-esportaturi jagħmlu dumping tal-prodotti tagħhom fis-suq tal-UE. Dan jikkawża ħsara lill-industrji Ewropej, li fl-aħħar jista' jwassal fit-telf ta' impjiegi u għeluq ta' fabbriki, bħalma kien il-każ dan l-aħħar fis-settur tal-azzar tal-UE. Il-proposta tal-lum jinħtieġ li titqies fil-kuntest tal-appell mill-Kunsill Ewropew ta' Ottubru għal ftehim urġenti u bbilanċjat dwar il-pożizzjoni tal-Kunsill dwar l-immodernizzar komprensiv tal-IDK kollha sa tmiem l-2016. Ir-riforma tal-metodoloġija tal-antidumping tkun parti importanti tar-riformi meħtieġa, apparti l-immodernizzar tal-IDK kollha li l-Kummissjoni pproponiet fl-2013. Din il-metodoloġija l-ġdida dwar l-antidumping tapplika għal każijiet ladarba jidħlu fis-seħħ ir-regoli emendati. Il-proposta tinkludi wkoll perjodu ta' tranżizzjoni fejn il-miżuri kollha ta' antidumping li huma fis-seħħ bħalissa u kif ukoll investigazzjonijiet li għaddejjin bħalissa jibqgħu soġġetti għal-leġiżlazzjoni eżistenti. Il-Kummissjoni pproponiet ukoll tisħiħ tal-leġiżlazzjoni tal-UE dwar l-antisussidju ħalli f'każijiet futuri, kull sussidju ġdid li jinkixef matul investigazzjoni jista' jiġi investigat ukoll u inkluż fid-dazji finali imposti. Il-Parlament Ewropew u l-Kunsill issa jiddeċiedu dwar il-proposta permezz tal-proċedura leġiżlattiva ordinarja. Il-Viċi President tal-Kummissjoni tal-UE responsabbli mill-Impjiegi, it-Tkabbir, l-Investiment u l-Kompetittività, Jyrki Katainen qal: "Il-kummerċ huwa l-aħjar ħaġa li tista' twassal tkabbir fl-Ewropa Imma l-kummerċ ħieles irid ikun ġust, u kummerċ ġust biss jista' jkun ħieles. Illum qed nippreżentaw proposta biex nadattaw l-istrumenti tagħna għad-difiża tal-kummerċ biex jitrattaw mar-realtajiet il-ġodda tal-kapaċità żejda u qafas legali internazzjonali li qed jinbidel. Aktar minn 30 miljun impjieg fl-Ewropa, inklużi sitt miljun impjieg fl-SMEs, jiddependu fuq il-kummerċ ħieles u ġust li jibqa' fil-qalba tal-istrateġija tal-UE għall-impjiegi u għat-tkabbir." Il-Kummissarju tal-UE għall-Kummerċ, Cecilia Malmström, qalet: “Il-proposta hija importanti għax tfisser li l-UE qed tissodisfa l-impenji tagħha tad-WTO. Dan il-metodu huwa newtrali f'termini ta' pajjiż u ma jagħtix "status ta' ekonomija tas-suq" lill-ebda pajjiż. Il-proposta, ladarba tiġi adottata mill-Parlament Ewropew u mill-Kunsill, se tiżgura li l-Istrumenti tal-UE għad-Difiża tal-Kummerċ jiġu adattati biex jiffaċċaw l-isfidi l-ġodda kif ukoll ir-realtajiet legali u ekonomiċi tagħna. Aħna nżommu wkoll livell ekwivalenti ta' protezzjoni." Skont ir-regoli ta' bħalissa, f'ċirkustanzi normali tas-suq, id-dumping huwa kkalkulat billi jitqabbel il-prezz tal-esportazzjoni ta' prodott lejn l-UE mal-prezzijiet domestiċi, jew l-ispejjeż tal-prodott fil-pajjiż esportatur. Dan l-approċċ se jinżamm u se jiġi kkomplimentat bil-metodoloġija l-ġdida li se tkun newtrali f'termini ta' pajjiż. L-istess se japplika għall-membri kollha tad-WTO u se jqis distorsjonijiet sinifikanti f'ċerti pajjiżi, minħabba l-istat ta' influwenza fl-ekonomija. Il-membri tad-WTO mhumiex se jibqgħu parti ta' lista ta' pajjiżi soġġetti għall-hekk imsejħa metodoloġija ta' "pajjiż analogu". Dan l-approċċ se jiġi riservat għal pajjiżi b'ekonomija mhux tas-suq li mhumiex membri tad-WTO. Sabiex jiġu ddeterminati d-distorsjonijiet, se jitqiesu bosta kriterji, bħal-linji ta' politika u l-influwenza tal-istat, il-preżenza mifruxa tal-intrapriżi tal-istat, id-diskriminazzjoni favur il-kumpaniji lokali u l-indipendenza tas-settur finanzjarju. Il-Kummissjoni se tfassal rapporti speċifiċi għal pajjiżi jew setturi li fihom tidentifika xi distorsjonijiet. Bħalma jiġri bħalissa, se jkun f'idejn l-industrija tal-UE li tressaq l-ilmenti, iżda huma jistgħu jserrħu fuq tali rapporti mill-Kummissjoni sabiex jargumentaw il-każ tagħhom. L-Impatt ta' Valutazzjoni tal-Kummissjoni juri li l-metodoloġija l-ġdida se twassal għal livell li jkun fil-biċċa l-kbira l-istess dwar id-dazji tal-antidumping bħalma huwa l-każ bħalissa. Id-deċiżjoni tal-lum issegwi d-dibattiti ta' orjentazzjoni li saru mill-Kulleġġ fuq dan is-suġġett f'Jannar u f'Lulju. Fil-bażi tad-deċiżjoni li ttieħdet illum kien hemm ukoll kuntatti estensivi bejn il-partijiet ikkonċernati u s-sħab soċjali u konsultazzjoni pubblika (li ġabret aktar minn 5,300 tweġiba). Saret valutazzjoni tal-Impatt sħiħa biex tivvaluta l-implikazzjonijiet ta' kull deċiżjoni dwar kull Stat Membru u settur ekonomiku. L-approċċ adottat se jiżgura li l-UE tissodisfa l-obbligi legali internazzjonali tagħha, jiggarantixxi li tibqa' għaddejja l-effettività tal-IDK tal-UE u jsaħħaħhom aktar, filwaqt li jżomm il-livelli ta' impjiegi eżistenti ġenerali. Din il-proposta ma tiħux post il-proposta tal-2013 dwar l-immodernizzar tal-IDK tal-UE. Il-proposta ta' qabel tissimplifika l-proċeduri u tippermetti lill-UE biex timponi dazji ogħla f'ċerti ċirkustanzi. Il-Parliament Ewropew adotta r-rapport tiegħu fl-ewwel qari u l-Kummissjoni qed tistenna lill-Kunsill biex tegħleb b'ħeffa d-differenzi li qed jostakolaw l-adozzjoni. Il-Kunsill se jindirizza din il-proposta l-Ġimgħa, 11 ta' Novembru. Dawn iż-żewġ proposti ġew indirizzat fil-Komunikazzjoni "Lejn politika kummerċjali robusta għall-UE fl-interess tal-impjiegi u tat-tkabbir" ippreżentata mill-Kummissjoni qabel il-Kunsill Ewropew ta' Ottubru. Aktar informazzjoni MEMO: Il-Kummissjoni tipproponi tibdiliet fil-leġiżlazzjoni tal-UE dwar l-antidumping u l-antisussidji Il-proposta Valutazzjoni tal-impatt Blog post tal-Kummissarju Malmström Stqarrija għall-Istampa: Il-Kummissjoni tħeġġeġ lill-Istati Membri biex jappoġġaw il-proposti għat-tisħiħ tad-difiża Ewropea kontra l-kummerċ inġust Stqarrija għall-Istampa: Industrija tal-azzar: Il-Kummissjoni tieħu azzjoni għall-preservazzjoni ta' impjiegi u tkabbir sostenibbli fl-Ewropa Stqarrija għall-Istampa: Dibattitu ta' orjentazzjoni tal-Kulleġġ ta' Lulju 2016 Komunikazzjoni: Modernizzar tal-Istrumenti għad-Difiża tal-Kummerċ (2013) L-adattar tal-istrumenti għad-difiża tal-kummerċ mal-ħtiġijiet ta' bħalissa tal-ekonomija Ewropea Aktar informazzjoni dwar id-Difiża tal-Kummerċ tal-UE